ประกันชีวิตโหมกวาดเบี้ยท้ายปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ทยอยส่งกรมธรรม์ใหม่บุกตลาดเน้นขายแบบลงทุน/ออมทรัพย์
โพสต์ทูเดย์ — ประกันชีวิตรุกหนักส่งท้ายปี ส่งกรมธรรม์ลงทุน ออมทรัพย์ จ่ายเบี้ยสูง จับกลุ่มลูกค้ากระเป๋าหนัก 
นายรอน แวน โอเยน ประธานเจ้าหน้าที่บริหาร บริษัท อเมริกัน อินเตอร์แนชชั่นแนล แอสชัวรันส์ประเทศไทย (เอไอเอประเทศไทย) เปิดเผยว่า บริษัทได้ออกแบบประกันใหม่เป็นกรมธรรม์ควบการลงทุน (ยูนิตลิงก์) “เอไอเอลิงก์แบบชำระเบี้ยประกันภัยรายงวด” เพื่อเป็นทางเลือกการออมเงินให้กับลูกค้า สามารถเลือกชำระเบี้ยเป็นราย 3 เดือน ราย 6 เดือน หรือรายปี ให้สอดคล้องกับกระแสเงินสดของตนเองได้
ทั้งนี้ ลูกค้ายังสามารถเลือกวงเงินความคุ้มครองชีวิต หรือเลือกซื้อประกันสุขภาพหรือความคุ้มครองกรณีประสบอุบัติเหตุได้ อาทิ สัญญาเพิ่มเติมผลประโยชน์อันพึงได้รับจากการรักษาพยาบาลและศัลยกรรม ค่าชดเชยรายวันสำหรับการเข้ารักษาในโรงพยาบาล สัญญาเพิ่มเติมผลประโยชน์มรณกรรมและการรักษาในโรงพยาบาลเนื่องจากโรคมะเร็งหรือโรคร้ายแรงต่อเนื่อง 
นายโอเยน กล่าวว่า กรมธรรม์เอไอเอลิงค์แบบชำระเบี้ยประกันภัยรายงวด (ยูนิตลิงค์) เป็นกรมธรรม์ประกันชีวิตควบการลงทุนที่ให้ความคุ้มครองชีวิตควบคู่ไปกับการรับผลตอบแทนที่เพิ่มขึ้น (หรือลดลง) จากการลงทุนระยะยาว โดยบริษัทจะนำเบี้ยประกันภัยหลังหักส่วนความคุ้มครองชีวิตและค่าธรรมเนียมต่างๆไปลงทุนในกองทุนรวมที่ผู้เอาประกันภัยกำหนด ซึ่งกองทุนรวมดังกล่าวบริหารจัดการโดยบริษัทหลักทรัพย์จัดการกองทุน (บลจ.) ที่มีผลงานโดดเด่นที่ผ่านการคัดเลือกตามเกณฑ์ของเอไอเอ ประเทศไทย นั่นคือ บลจ. อเบอร์ดีน บลจ.ไทยพาณิชย์ บลจ.อยุธยา และบลจ.ยูโอบี โดยผู้เอาประกัยภัยยังสามารถสับเปลี่ยนกองทุน (Fund Switching) ให้สอดคล้องกับสภาวะตลาดโดยไม่มีค่าธรรมเนียมการสับเปลี่ยนกองทุนถึง 4 ครั้งต่อปี
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี. ประกันชีวิต กล่าวว่า บริษัทได้ออกกรมธรรม์ มาย แพลน พลัส ซึ่งเป็นแบบประกันที่จ่ายผลตอบแทน 2% ของเงินเอาประกันภัยจากสัญญาเพิ่มเติมออมทรัพย์พิเศษ (มีเงินปันผล) ทุกปี และยังมีโอกาสได้รับผลตอบแทนจากการลงทุนด้วย ซึ่งเป็นการตอบโจทย์ที่ยังไม่มีบริษัทใดทำมาก่อน สามารถต่อสู้กับเงินเฟ้อได้ ซึ่งสินค้าประกันส่วนใหญ่จะค้ำประกันผลตอบแทนแน่นอน ไม่ได้ให้ลูกค้ามีโอกาสได้รับผลตอบแทนที่แปรผกผันไปตามภาวะเศรษฐกิจ โดยมีให้เลือก 2 แบบ คือ ชำระเบี้ย 10 ปี คุ้มครอง 15 ปี และ ชำระเบี้ย 20 ปี คุ้มครอง 20 ปี 
"จุดเด่นอยู่ที่ ค้ำประกันผลตอบแทนแน่นอน 2% ตั้งแต่สิ้นปีกรมธรรม์ที่ 1 และรับผลตอบแทนเพิ่มเติมในรูปของเงินปันผลปลายปี เมื่อครบกำหนดสัญญาจะได้อีกก้อนหนึ่ง และสามารถหักลดหย่อนภาษีได้ทั้งสัญญาหลักและสัญญาเพิ่มเติม"น.ส.พัชรา กล่าว
อย่างไรก็ตาม คาดว่าแบบประกันมาย แพลน พลัส จะทำยอดขายได้ 1,000 ล้านบาทในช่วงที่เหลือของปี เพราะตรงกับความต้องการของลูกค้า และช่วยให้ยอดขายแบบประกันกลุ่มมาย แพลน พลัสเพิ่มขึ้นเป็น 60% ของยอดเบี้ยลูกค้ารายใหม่ ผลักดันให้ตัวแทนทำยอดขายลูกค้ารายใหม่ได้ตามเป้าที่วางไว้ 4,000 ล้านบาทในปีนี้
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต กล่าวว่า บริษัทก็ได้เปิดตัวกรมธรรม์ประกันชีวิตใหม่ 2 แบบ ได้แก่ “ไทยสมุทร สะสมทรัพย์ 10/4 ควบ PA” และ “กรมธรรม์ Senior Happy 2” โดยกรมธรรม์ “ไทยสมุทร สะสมทรัพย์ 10/4 ควบ PA” คือการนำกรมธรรม์ 10/4 เดิมที่ให้ความคุ้มครอง 10 ปี แต่จ่ายเบี้ยเพียง 4 ปี ซึ่งได้นำเสนอในปี 2552 และเป็นกรมธรรม์ที่ได้รับความนิยมอย่างมากจากลูกค้าด้วยอัตราผลตอบแทนสูง มาเสนอคู่กับกรมธรรม์คุ้มครองอุบัติเหตุและค่ารักษาพยาบาลซึ่งให้ความคุ้มครองในช่วง 5 ปีแรกของการเอาประกัน ส่งผลให้ผู้เอาประกันได้รับความคุ้มครองอย่างคุ้มค่าทั้งกรณีเสียชีวิตธรรมดาและกรณีเสียชีวิตจากอุบัติเหตุ สูงสุดถึง 5 ปี โดยผลประโยชน์กรณีครบสัญญาจะได้รับเงินคืนมากกว่าเบี้ยประกันรวมที่ชำระตลอดสัญญา ซึ่งคิดเป็น 550% ของทุนประกันเริ่มต้น นอกจากนี้ เบี้ยประกัน 10/4 ยังสามารถนำไปหักลดหย่อนภาษีได้